Pápežská bula

Pápežská bula alebo bula (z latinského bulla či bublina) je v cirkevnom práve pápežska listina o významnej záležitosti s olovenou - alebo menej častou zlatou - pečaťou. Pečať má na jednej strane vytlačené meno úradujúceho pápeža a na druhej strane obrazy sv. Petra a Pavla a je na listinu zavesená konopným alebo hodvábnym materiálom.

Oficiálne označenie buly je litterae apostolicae (apoštolský list) či litterae apostolicae sub plumbo (apoštolský list pod olovom, podľa olovenej pečate). Ak ide o krátky výnos, nazýva sa breve. Bula začína intituláciou, to znamená menom pápeža, a titulom episcopus (biskup) a devočnou formulou servus servorum Dei. Nasleduje salutace ad perpetuam rei memoriam (na večnú pamäť) a arenga. Podľa prvých slov arengy získavajú obvykle významné pápežské buly svoje názvy (incipit).

 Niektoré významné buly 
 In Coena Domini – generálna pápežská exkomunikácia, každoročne obmeňovaná a doplňovaná.
 Gloria in excelsis Deo (869) – Hadrián II. povolil staroslovienčinu ako bohoslužobný jazyk. Táto bula bola neskôr odvolaná.
 Industriae tuae (880) – Ján VIII. vyhlásil Veľkú Moravu za léno Svätej stolice, čím postavil tuto ríšu na roveň Východofranskej ríši.
 In nomine Domini (1059) – Mikuláš II. stanovil spôsob voľby pápeža.
 Libertas Ecclesiae (1079) – Gregor VII. deklamoval nezávislosť cirkve.
 Quantum praedecessores (1145) – Eugen III. vyhlásil druhú križiacku výpravu.
 Ad extirpanda (1252) – Inocent IV. povolil využitie útrpného práva počas inkvizície a zaviedol jasné pravidlá, ktorých súčasťou bolo i upaľovanie zaživa.
 Clericis laicos (1292) – Bonifác VIII. uvalil cirkevnú kliatbu na francúzskeho kráľa Filipa IV.
 Unam sanctam (1302) – Bonifác VIII. sa kvôli sporu s Filipom IV. domáhal absolútnej autority pápeža vo všetkých vieroučných i svetských otázkach.
 Super Petri solio (1303) – Bonifácom VIII. pripravovaná aggravácia (zôraznená kliatba) na kráľa Filipa IV.
 Tunc navis Petri (1304) – Benedikt XI. zbavil kráľa Filipa IV. a jeho rodinu kliatby.
 Quanta nos fili (1304) – Bula Benedikta XI. o neplatnosti exkomunikácie francúzskeho kráľa.
 Vox in excelso (1312) – Klement V. zrušil 22. marca 1312 Rád templárov.
 Summis desiderantes affectibus (1484) – Inocent VIII. potvrdil existenciu čarodejníctva a podporil inkvizíciu v severnom Nemecku.
 Illius fulciti (1504) – Július II. vydal bulu ktorou založil prvú cirkevnú provinciu v Novom svete na čele s arcibiskupom. Pre nezhody so Španielskom bola v roku 1511 revidovaná.
 Pontifex Romanus (1511) – Július II. revidoval bulu Illius fulciti. Touto bulou sa arcibiskupstvo v Santo Domingu zmenilo na biskupstvo a rovnako ako ďalšie dve biskupstvá v Karibiku bolo podriadené arcibiskupstvu v Seville.
 Regimini militantis Ecclesiae (1540) – Pavol III. ustanovil jezuitský rád.
 Super Universas Orbis Ecclesias (1545) – Pavol III. povýšil biskupstvo v Santo Domingu na arcibiskupstvo a ustanovil tak prvú cirkevnú provinciu v Novom svete] na čele s arcibiskupom. Na rozdiel od roku 1504 nebola táto bula napadnutá Španielskom a arcibiskupstvo v Santo Domingu zostalo.
 Cum nimis absurdum (1555) – Pavol IV. vydal 14. júla 1555 bulu namierenú proti Židom. Bula tiež založila rímske židovské geto.
 Inter gravissimas (1582) – Gregor XIII. vydal bulu opravujúcu juliánsky kalendár.
 Unigenitus (1713) – Klement XI. vydal bulu proti jansenistom.
 Pastor aeternus (1870) – Pius IX. vydal bulu v ktorej vyhlásil dogmu o  pápežskej neomylnosti.
 Non expedit (1874) – Pius IX. vyzval talianskych kresťanov k neúčasti na voľbách z dôvodu anexie Vatikánu talianskym štátom.
 Incarnationis mysterium (1998) – Ján Pavol II. vydal bulu, ktorá oznamovala začiatokk Veľkého jubilea v roku 2000.
 Misericordiae vultus (2015) – František vydal bulu, ktorá vyhlásila Mimoriadny Svätý rok Božieho milosrdenstva 2016.

 Pozri aj 
 Encyklika

 Iné projekty 

 Externé odkazy 
 Albert, C.S. "Bull." Lutheran Cyclopedia. New York: Scribner, 1899. p. 67